*Το Βήμα*, 23.4.1954

Ένα ταξίδι εις την Μαύρην Ήπειρον

Η βιομηχανική ανάπτυξις και στρατηγική θέσις της Κένυα

Οι Άγγλοι κατασκευάζουν αενάως αεροδρόμια

Του απεσταλμένου μας κ. Χρ. Δ. Λαμπράκη – 4

Με τους ιθαγενείς εις το περιθώριον, οι Βρεττανοί δύνανται σήμερα να προχωρήσουν ανενόχλητοι και χωρίς ενδοιασμούς εις το έργον της αναπτύξεως της Ανατολικής Αφρικής και να δημιουργήσουν εδώ ένα από τα σπουδαιότερα πλουτοπαραγωγικά κέντρα της υδρογείου. Όλες οι προϋποθέσεις τους ευνοούν. Η εκμετάλλευσις όμως της Κένυας δεν επροχώρησε έως τώρα πέραν της επιφανείας και, εάν ο γεωργικός πλούτος απεδείχθη μεγάλος, ο ορυκτός φημολογείται απέραντος! Πρόκειται δηλαδή διά μίαν πρωτόγονη χώρα, της οποίας ένα μόνον μέρος καλλιεργείται, και αυτό όχι εντατικώς. Καθώς διασχίζει κανείς την Κένυα, είναι ενδιαφέρον να συγκρίνη τα αγροκτήματα των Ευρωπαίων με τας γαίας των ιθαγενών, που χωρίζονται συνήθως μεταξύ των από τον αμαξιτόν δρόμον: Από την μία πλευρά τα εδάφη είναι καλοφυτεμένα και φροντισμένα, από την άλλην τα χωράφια των ιθαγενών κατοπτρίζουν την αδιαφορία. Ο Αφρικανός δεν εσυνήθισεν ακόμη να εργάζεται τακτικά και με μέθοδο. Όσο δε διά τα αγροτικά μηχανήματα που προσπάθησε να του επιβάλη η Διοίκησις, του φαίνονται απαράδεκτα και αρνείται κατηγορηματικώς να τα μεταχειρισθή!

Όταν πρώτοι οι Γερμανοί καταπιάστηκαν με την εκμετάλλευσιν της Ταγκανίκας, ακολούθησαν ένα σοφό σύστημα. Κάθε άποικος που επιθυμούσε να καλλιεργήση μίαν περιοχήν ελάμβανε, πλην του κυρίως κτήματος, μίαν περιοχήν όπου εγκαθίσταντο ιθαγενείς με τας οικογενείας των. Και ο μεν Ευρωπαίος εξησφάλιζε εργάτας, οι δε Αφρικανοί αποκτούσαν στέγη, τροφή και μόνιμον εγκατάστασιν. Αν εγκαταλειφθούν εις την τύχην των, οι ιθαγενείς είναι χαμένοι. Εις μίαν χώραν όπου όλα φύονται και καρποφορούν ανεξαρτήτως ανθρωπίνης επεμβάσεως, όπου οι εποχικές συνθήκες δεν δεσμεύουν τον καλλιεργητή, ο αυτόχθων δεν συναισθάνεται την ανάγκη της εργασίας και αφήνει ελεύθερον το πεδίον της δράσεως εις όποιον επιθυμεί να δουλέψη πραγματικώς: Πλην των Ευρωπαίων, οι Ασιάτες άρπαξαν την ευκαιρίαν.

Οι Ινδοί έμποροι που είχαν άλλοτε ως προορισμόν των την Ζανζιβάρην αντελήφθησαν γρήγορα πως η Κένυα και η Ταγκανίκα προσεφέροντο δι’ εμπορικόν αποικισμόν. Η διείσδυσις υπήρξε ραγδαία και τώρα μετρούνται, μόνον εις την Κένυαν, περί τους 150.000 Ασιατών – περιλαμβανομένων και των ολίγων Αράβων. Βοηθοί των Βρεττανών εις την διακυβέρνησιν, διαχειρισταί του εμπορίου της χώρας, αποτελούν μίαν τεραστίαν δύναμιν – αλλά και έναν κίνδυνον – εις την Αφρικήν. Αποβλέπουν δε τώρα εις τον αγροτικόν πλούτον της χώρας και πραγματοποιούν την επιθυμίαν των αποκτώντες ως εταιρείαι, όχι ως ιδιώται, εκτεταμένα κτήματα σχοινιού και καφέ. Ανήσυχη, η Βρεττανική διοίκησις επιδιώκει, ίσως λίγο αργά, να εμποδίση την Ασιατική παλίρροια, χρησιμοποιώντας ως κύριον όπλον την εγκατάστασιν περισσοτέρων λευκών: Αι μεταναστευτικαί δυνατότητες διά πολλά κράτη της Ευρώπης είναι εξαιρετικαί, αρκεί να τας χρησιμοποιήσουν εγκαίρως!!

Η αγροτική ανάπτυξις αποτελεί το δόλωμα που θα αποσπάση την προσοχή των αποίκων από τον ορυκτό πλούτο και τις βιομηχανικές δυνατότητες της χώρας. Εδώ έχει στραφή το ενδιαφέρον των Βρεττανών, καθώς και εις το συγκοινωνιακό δίκτυο της χώρας. Από της εμπορικής δε πλευράς παρουσιάζεται η εξής κατάστασις: διά το 1952 αι εισαγωγαί έφθαναν τα 52 εκατομμύρια λίρας, αι δε εξαγωγαί – συμπεριλαμβανομένων και των «επανεξαγωγών» – μόλις ήγγιξαν τα 23 εκατομμύρια! Σημειωτέον όμως ότι δεν ενθαρρύνεται η τοποθέτησις ξένων κεφαλαίων διά βιομηχανικά έργα.

Η βιομηχανική ανάπτυξις της Κένυας χαράζει τώρα μόλις. Αμερικανικές υπηρεσίες έχουν ερευνήσει το υπέδαφός της και, μολονότι τα συμπεράσματα δεν έχουν όλα κοινοποιηθή, είναι γνωστόν ότι εις το Μρίμα ευρέθησαν άφθονα ραδιενεργά στοιχεία, συνεχίζεται δε η έρευνα διά πετρέλαια. Υγρός χρυσός υπάρχει εις την νησίδα της Μαφίας, πλησιέστατα εις τα παράλια της Ταγκανίκας, και είναι πιθανόν να ευρεθή και εις την ενδοχώραν. Οπωσδήποτε στήνεται τώρα διυλιστήριον εις την Μομπάζα. Επίσης, διενεργείται και εξηλεκτρισμός ολοκλήρου της Βρεττανικής Ανατολικής Αφρικής εις μεγάλην κλίμακα, διά των φραγμάτων του Νείλου – τα οποία θα εγκαινιάση η ίδια η Βασίλισσα Ελισάβετ. Αναφέραμε δε και άλλοτε την ακατάπαυστον κατασκευήν πολιτικών και στρατιωτικών αεροδρομίων: Αυτά τα παραδείγματα δίδουν ίσως μίαν ιδέαν της εντατικής προσπαθείας των Βρεττανών. Εις το πρώτο σημείωμα είδαμε πως ούτε σιδηροδρομικαί γραμμαί, ούτε αμαξιτή οδός συνδέουν την Αβησσυνίαν με την Κένυαν. Πράγματι, η σπονδυλική στήλη της Αφρικής ευρίσκεται εις τον Νείλον: Αυτός είναι ο μόνος δρόμος που ενδεχομένως ημπορεί να οδηγήση από την Κένυαν εις την Μεσόγειον. Η στρατηγική θέσις της Βρεττανικής Ανατολικής Αφρικής προσδιορίζεται από οριζόντιες, όχι κάθετες γραμμές. Όλες οι προς Βορράν συγκοινωνίες τείνουν να ελαττωθούν – πλην των αεροπορικών φυσικά – εις όφελος των άλλων. Η Κένυα και η Ουγκάντα δεν προσβάλλονται, ούτε και θα προσβάλλουν την Ερυθράν Θάλασσαν, αλλά τον Ινδικόν: Διότι η Ανατολική Αφρική ενδεχόμενον να αποτελέση την βάσιν εξορμήσεως προς την Νότιον Ασία.

ΧΡΗΣΤΟΣ Δ. ΛΑΜΠΡΑΚΗΣ